[Urbanus Episcopus servus servorum Dei, dilectis filiis Abbati et Conventui Monasterii Cluniacensis, salutem et Apostolicam benedictionem. Desideriis vestris in iis affectu benevolo libenter annuimus, per quæ materia submota gravaminum status vestri tranquillitas procuretur. Sanè petitio vestra nobis exhibita continebat, quod venerabilis frater noster Episcopus et Canonici Matisconenses vestris libertatibus invidentes, vobis, et Monasterio vestro, quod in Diœcesis Matisconensis consistit oppido, sunt infesti; sicque vobis non est tutum litigare coram eis, cum ipsos habeatis manifesta ratione suspectos. Itaque vestris supplicationibus inclinati vobis auctoritate præsentium indulgemus, ut coram eodem Episcopo, vel aliquo ex Canonicis ipsis auctoritate litterarum Sedis Apostolicæ, vel Legatorum ipsius conveniri minimè valeatis, ac Episcopus, vel Canonici prædicti non possint in vos, aut Monasterium vestrum, prætextu litterarum hujusmodi jurisdictionem aliquam exercere, nisi litteræ dictæ Sedis de Monasterio ipso, et indulgentia hujusmodi plenam et expressam fecerint mentionem. Nulli ergo, etc. Datum Viterbii Nonis Maii, Pontificatus nostri anno primo.]